钦定古今图书集成/理学汇编/经籍典/第088卷 > 日知录 > 《三易》
## 钦定古今图书集成/理学汇编/经籍典/第088卷 > 日知录 > 《三易》

夫子言包羲氏始画八卦，不言作《易》，而曰：“《易》之兴也，
其于中古乎？”又曰：“《易》之兴也，其当殷之末世，周之盛
德邪？当文王与纣之事邪？”是文王所作之辞，始名为
《易》。而《周官》大卜掌三《易》之法，一曰《连山》，二曰《归藏》，三
曰《周易》。《连山》《归藏》非《易》也，而云三《易》者，后人因《易》之
名以名之也，犹之《墨子书》言周之《春秋》，燕之《春秋》，宋
之《春秋》，周、《燕》《齐》《宋》之史，非必皆《春秋》也，而云《春秋》者，
因鲁史之名以名之也。

《左传僖十五年》，战于韩，卜徒父筮之，曰：“吉。”其卦遇蛊，
曰“千乘三去，三去之馀，获其雄狐。”成十六年，战于鄢
陵，公筮之。史曰“吉。”其卦遇复，曰“南国蹙，射其元王中
厥目。”此皆不用《周易》，而别有引据之辞，即所谓三《易》
之法也，而《传》不言《易》。